<classify> MAHAKAMA ya Hakimu Mkazi Kisutu, imewahukumu raia wa China, Yang Glan maarufu Malkia wa Tembo na wenzake wawili, kutumikia kifungo cha miaka 17 kila mmoja, baada ya kupatikana na hatia ya kujihusisha na biashara haramu ya meno ya tembo yenye thamani ya Sh bilioni 13.9.Washitakiwa wengine ni wafanyabiashara, Salvius Matembo na Philemon Manase, ambao walihukumiwa kifungo hicho jana mbele ya Hakimu Mkazi Mkuu, Huruma Shaidi. Akitoa hukumu hiyo, Hakimu Shaidi alisema katika mashitaka ya kwanza ya kujihusisha na genge la uhalifu, mshitakiwa Glan anatakiwa kutumikia kifungo kisichozidi miaka 15, katika mashitaka ya pili washitakiwa wote watatumikia kifungo cha miaka isiyopungua 15 na mashitaka ya tatu watatakiwa kutumikia kifungo cha miaka miwili au kulipa faini ya mara mbili ya thamani ya meno hayo, ambayo ni Sh bilioni 27 wote kwa pamoja.Alisema licha ya kwamba washitakiwa ni wakosaji wa kwanza, madhara waliyosababisha ni makubwa katika uchumi wa taifa, kwa kujiingizia kipato isivyo halali. Nyumba iliyopo Muheza mkoani Tanga imetumika vibaya kwa kuhifadhia meno ya tembo, hivyo ni busara mali hiyo ikarudi kwa mwenyewe, naamuru nyumba hii itaifishwe na iwe mali ya serikali na wasioridhika wanaweza kukata rufaa, alisema Hakimu Shaidi.Pia, alisema kitendo walichofanya washitakiwa hao kimelifanya taifa lisiingize kipato, kwani linahitaji shule nzuri, barabara na hospitali, hivyo hilo ni jambo baya na halikubaliki. Alisisitiza kuwa washitakiwa Manase na Matembo, wamekuwa wasaliti kwa nchi na ndugu zako, kwa kuamua kula katika giza na sasa wameletwa kwenye mwanga.Aidha, alisema upande wa mashitaka ulileta mahakamani hapo mashahidi 11 kwa ajili ya kuthibitisha mashitaka hayo. Kabla ya kutoa hukumu, Wakili wa Serikali, Salim Msemo alidai hawana kumbukumbu ya makosa ya nyuma ya washitakiwa, hivyo wanaomba adhabu kali kwa mujibu wa sheria. Alidai katika mashitaka ya kwanza na ya pili, mahakama izingatie Kifungu cha 60 2 cha Sheria ya Uhujumu Uchumi Sura ya 200, kilichofanyiwa marejeo mwaka 2002, ambacho kinaeleza kifungo ni miaka isiyozidi 15.Pia aliomba Mahakama izingatie Sheria ya Usimamizi Wanyamapori 52009 kwa kuwapa adhabu ya faini isiyo chini ya mara mbili ya thamani za nyara husika kwa washitakiwa wote. Kifungu namba 111 1 c na d na kifungu kidogo cha 2 cha sheria hiyo, tunaomba kuleta maombi ya vitu vyote vilivyohusika katika utendaji wa makosa haya ikiwemo shamba lenye nyumba zilizotumika na uhalifu huu, mahakama inaruhusiwa kufanya utaifishaji bila kujali kitu chochote, alidai Msemo.Wakiwakilishwa na Wakili, Nehemiah Nkoko, washitakiwa hao waliomba mahakama iwapunguzie adhabu, kwa sababu ndio kosa lao la kwanza na kwamba wana familia zinazowategemea. Alidai mama wa mshitakiwa Matembo, alifariki wakati mwanawe akiwa gerezani baada ya nyumba aliyokuwa akiishi kubomolewa kupisha ujenzi wa barabara ya Kimara, mshitakiwa wa pili, Manase ana watoto wanaosoma, hivyo adhabu isitumike kuwanyima nafasi ya kulipiwa ada.Pia alidai Glan ni bibi wa wajukuu, ambaye ana umri zaidi ya miaka 75, hivyo afya yake sio nzuri na amekuwa akitaka matibabu. Tunaomba mahakama izingatie miaka mitano waliyokaa washitakiwa mahabusu kwa sababu hawakupenda, bali dhamana zao zilizuiliwa. Lakini tunakusudia kukata rufaa, alidai Nkoko.Akisoma maelezo ya mashahidi, Hakimu Shaidi alisema, shahidi wa saba katika kesi hiyo, alimtaja Manase kwamba alimwajiri kama mlinzi nyumbani kwake na baadaye alihamishiwa kwa Glan kulinda. Shahidi huyo alidai Manase alikuwa akipeleka meno ya tembo katika nyumba ya Glan, kwa kutumia gari aina ya Noah na Glan alikuwa akichukua kwa kutumia gari aina ya Toyota Pickup.Pia alidai alisaidia kubeba na kupakia meno hayo, ambayo wakati mwingine waliyaficha kwa kungoa maua na baadae walipanda mengine na huyafukua na kupeleka kwa Glan. Shahidi huyo alihamishiwa maeneo ya Tangibovu kwenye kontena akiwa kama mlinzi, ambako mshitakiwa Manase alikuwa akipeleka meno hayo na kuyapima. Alidai akiwa huko alikabidhiwa kitabu cha kurekodi vipimo na vipande vya meno ya tembo na kabla ya kuondoka alirekodi vipande 860.Shahidi wa nane, alimtaja Glan kuhusika na biashara hiyo kwa kuwa alikuwa akifanya kazi kwenye mgahawa unaoitwa Beijing, anaoumiliki mshitakiwa huyo. Alidai Manase alikuwa akienda mgahawani hapo kuongea na Glan na alishuhudia matukio mawili, ambayo naye alishiriki kubeba meno ya tembo na kuyapeleka chumbani na kwamba walimuonya asitoe siri hiyo kwa mtu yoyote.Kwa upande wa Meneja wa Backrays, alionesha namna mshitakiwa Manase na Glan, walikuwa wakifanya miamala, ambapo Glan alikuwa akimhamishia fedha Manase kwa vipindi tofauti, ikiwemo Sh milioni 17 na Sh milioni tano. Mshitakiwa Matembo, alitajwa na shahidi wa tisa Mohammed Majuto ambaye alikuwa akimiliki gereji mkoani Morogoro.Shahidi huyo alidai mshitakiwa alikuwa akitaka usafiri kutoka Morogoro kwenda Dar es Salaam kwa ajili ya kusafirisha meno ya tembo, ambayo yalikuwa yamewekwa pamoja na mizigo mingine. Alidai alifahamiana na Matembo kupitia mtu aliyefahamika kama Nyantuka ambapo mwaka 2012 walisafirisha makasha manne ya meno hayo kwenda Dar es Salaam na mwaka 2013 alimfahamu baada ya kufika kwenye gereji yake.  <topic>: kitaifa 